**МОМЧЕ**

"...момче като островче"  
Пол Елюар

Протягаш си ръцете  
към изгрева на свободата-  
щастлив си...  
...а в пръстите ти свети   
скалата.  
Запращаш я,  
а в тебе   
остава все пак камъче от нея.

Нозете ти поемат  
на тъмносиньото безкрая   
да догонят-  
щастлив си...  
...а без да видиш сам  
в зелената омая на ниското  
заплиташ се-  
прошумоляват в пръстите треви.

Очите ти се втурват  
към две по-светли,  
през пясъци и урви   
ги гледаш-  
щастлив си...  
...а щом решиш да тръгнеш,  
потъват във вълни  
от дългокоси облаци...

Загубваш ги,  
отново плискат те вълните,  
но в теб остава светлината.

И ето го – едно момче,  
което е направено от камъни, треви и ден –  
самотно островче,

но в него има свобода   
и лъч от тъмносиньото

на две очи.

1985